Komisjoni määrus (EMÜ) nr 2303/82,

18. august 1982,

millega kehtestatakse ühenduse tagasiulatuv järelevalve teatavate esmatöödeldud terasetoodete impordi suhtes

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 5. veebruari 1982. aasta määrust (EMÜ) nr 288/82 impordi ühiseeskirjade kohta, [1] eriti selle artikleid 10 ja 14,

võttes arvesse nõukogu 30. juuni 1982. aasta määrust (EMÜ) nr 1765/82 riikliku kaubandusega maadest pärit impordi ühiseeskirjade kohta, [2] eriti selle artiklit 10,

pärast konsulteerimist eespool nimetatud määruste artiklis 5 osutatud komiteega

ning arvestades, et:

teatavate kolmandatest riikidest pärit ja ühise tollitariifistiku alamrubriiki 73.10 ex C kuuluvate varraste ja lattide ühendusse importimine on kasvanud 41950 tonnilt 1980. aastal 43800 tonnini 1981. aastal; 1982. aasta esimese nelja kuuga imporditi nimetatud tooteid Belgiasse, Prantsusmaale, Saksamaa Liitvabariiki ja Itaaliasse kokku 21141 tonni; 1981. aastal moodustas nende kolmandatest riikidest pärit toodete impordi turuosa Saksamaa Liitvabariigis, kus on suurim samasuguste toodete turg ühenduses, 18,3 %;

teatava kolmandatest riikidest pärit ja ühise tollitariifistiku alamrubriiki ex 73.14 kuuluva raud- ja terastraadi import Belgiasse, Prantsusmaale, Saksamaa Liitvabariiki ja Itaaliasse on kasvanud 64994 tonnilt 1981. aastal 26352 tonnini 1982. aasta esimese nelja kuu jooksul; selle impordi turuosa kasvas Saksamaa Liitvabariigis, kus on suurim samasuguste toodete turg ühenduses, 15,4 %-lt 1981. aastal 17,6 %ni 1982. aastal; samal ajavahemikul vähenes samasuguste toodete toodang Saksamaa Liitvabariigis 253887 tonnilt 66415 tonnini;

teatavate kolmandatest riikidest pärit ja ühise tollitariifistiku alamrubriiki 73.18 ex C kuuluvate keermestatud või keermestamiseks kõlblike torude import ühendusse on kasvanud 140771 tonnilt 1977. aastal 202136 tonnini 1980. aastal; nimetatud toodete import Belgiasse, Prantsusmaale, Saksamaa Liitvabariiki ja Itaaliasse kasvas 111228 tonnilt 1981. aastal 59740 tonnini 1982. aasta esimese nelja jooksul; selle impordi turuosa on Belgias, Prantsusmaal, Saksamaa Liitvabariigis ja Madalmaades kasvanud 22,1 %-lt 1979. aastal 23,8 %ni 1981. aastal; samal ajavahemikul vähenes samasuguste toodete toodang ühenduses 1357860 tonnilt 1025496 tonnini;

teatavate kolmandatest riikidest pärit ja ühise tollitariifistiku alamrubriiki 73.18 ex C kuuluvate täisnurkse ristlõikega torude import ühendusse on kasvanud 53612 tonnilt 1977. aastal 128646 tonnini 1980. aastal; samal ajavahemikul jäi samasuguste toodete tarbimine ühenduses suhteliselt stabiilseks; selle kolmandatest riikidest pärineva impordi turuosa on Belgias, Prantsusmaal, Saksamaa Liitvabariigis ja Madalmaades kasvanud 10 %-lt 1978. aastal 13,1 %ni 1980. aastal; samal ajavahemikul vähenes samasuguste toodete toodang ühenduses 1644960 tonnilt 1979. aastal 1552707 tonnini 1981. aastal;

teatavate kolmandatest riikidest pärit ja ühise tollitariifistiku alamrubriiki 73.31 ex B kuuluvate naelte, tihvtide, klambrite jm samalaadsete kinnitusvahendite import ühendusse on kasvanud 25383 tonnilt 1977. aastal 53555 tonnini 1980. aastal; selle impordi turuosa on kasvanud Saksamaa Liitvabariigis 40,3 %-lt 1977. aastal 51,5 %ni 1981. aastal, Prantsusmaal 2,7 %-lt 1977. aastal 19,2 %ni 1982. aasta esimeses kvartalis ja Belgias 13,1 %-lt 1981. aastal 16,5 %ni 1982. aasta esimeses kvartalis; nimetatud kolme liikmesriigi tootjate toodetud samasuguste toodete läbimüük vastaval kodumaisel turul vähenes 84624 tonnilt 1977. aastal 68322 tonnini 1981. aastal;

teatavate kolmandatest riikidest pärit ja ühise tollitariifistiku alamrubriiki 73.15 B V ex c) kuuluvate varraste, lattide, nurkade ja profiilide import ühendusse on kasvanud 36374 tonnilt 1977. aastal 65014 tonnini 1980. aastal; selle impordi turuosa on Saksamaa Liitvabariigis kasvanud 18,3 %-lt 1980. aastal 20,2 %ni 1981. aastal ning jäänud Prantsusmaal 20 % juures suhteliselt stabiilseks; samasuguste toodete tootmine on Prantsusmaal vähenenud 92220 tonnilt 1980. aastal 67537 tonnini 1981. aastal;

neis oludes võib eespool nimetatud toodete import kahjustada ühenduse tootjaid, kes toodavad samasuguseid tooteid, ning ühenduse huvides on kehtestada nimetatud impordi suhtes ühenduse järelevalvemeetmed,

ON VASTU VÕTNUD KÄESOLEVA MÄÄRUSE:

Artikkel 1

Ühenduse tagasiulatuvat järelevalvet kohaldatakse järgmiste toodete ühendusse importimise suhtes:

Ühise tollitariifistiku rubriik | NIMEXE koodid | Kirjeldus |

73.10 C | 73.10–30 | Vardad ja latid (sh valtstraat), pärast vormimist ja külmviimistlemist täiendavalt töötlemata |

73.11 A ex III | 73.11–31 | Nurk- ja profiilraud, külmvormitud või -viimistletud, muul viisil töötlemata, edasiseks valtsimiseks ettenähtud rullidest, universaaltahvlitest, võrudest, ribadest, lehtedest või tahvlitest |

ex 73.14 | 73.14–21, 41 | Raud- või terastraat, isoleerimata, süsinikusisaldusega kuni 0,25 massiprotsenti ja ristlõike maksimaalmõõtmega 0,8 mm või rohkem, katmata või tsingitud (sh galvaniseeritud) |

73.18 ex C | 73.18–62, 64, 82 | Keermestatud või keermestamiseks kõlblikud keevitatud torud (gaasitorud) ja muud keevisõmblusega ja ümmarguse ristlõikega torud, läbimõõduga kuni 168,3 mm |

73.18 ex C | 73.18–86, 88 | Õmblusteta või keevistorud, täisnurkse ristlõikega |

73.31 ex B | 73.31–96 | Muud naelad, tihvtid, klambrid jm samalaadsed kinnitusvahendid, traadist külmstantsitud |

73.15 B V ex c) | 73.73–53, 59 | Vardad ja latid (sh valtstraat), nurkteras ja muu profiilteras, pärast vormimist ja külmviimistlemist täiendavalt töötlemata, roostevaba või kuumakindel ja muu |

Artikkel 2

Liikmesriigid teatavad hiljemalt iga vaadeldava kuu ülejärgmise kuu kümnendal päeval komisjonile imporditud koguste suuruse ja väärtuse (arvutatakse CIF-hindade põhjal), liigitatuna NIMEXE koodide ja päritoluriikide järgi.

Artikkel 3

Määruse (EMÜ) nr 288/82 II lisa muudetakse nii, et sinna lisatakse artiklis 1 nimetatud toodete ühise tollitariifistiku rubriigi numbrid ja NIMEXE koodid, millele järgneb märk "+" veerus pealkirjaga "EUR".

Artikkel 4

Käesolev määrus jõustub 1. septembril 1982.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 18. august 1982

Komisjoni nimel

asepresident

Étienne Davignon

[1] EÜT L 35, 9.2.1982, lk 1.

[2] EÜT L 195, 5.7.1982, lk 1.

--------------------------------------------------